དེའི་རྗེས་སྲིད་སྐྱོང་མཆོག་ནས་བཀའ་ཤག་གི་གསུང་འཕྲིན་སྒྲོག་སྦྱང་གནང་བའི་ནང་སྤྱི་ནོར་༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་དགུང་ན་ཆུང་དུས་ནས་དགོངས་བཞེད་ཡོད་པ་ལྟར།ཆོས་སྲིད་གཉིས་ཀྱི་ཐུགས་འགན་བཞེས་རྗེས་བོད་ཀྱི་སྤྱི་ཚོགས་ནང་འདྲ་མཉམ་སོགས་ཡོང་ཆེད་བཅོས་བསྒྱུར་གནང་འགོ་བཙུགས་ཡོད་པ་མ་ཟད།ལེགས་བཅོས་ལས་ཁུངས་ཤིག་ཀྱང་འཛུགས་གནང་མཛད་ཡོད།འོན་ཀྱང་ཕྱི་ནང་གི་འགལ་རྐྱེན་མང་དག་ཅིག་ལ་བརྟེན་ནས་ཐུགས་འདུན་ཡོད་པ་ལྟར་གནང་ཐུབ་མེད།བཙན་བྱོལ་དུ་ཕེབས་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་རླབས་ཆེན་གྱི་དགོངས་གཞི་དང་ལམ་སྟོན་གཞིར་བཟུང་།ཕྱི་ལོ་༡༩༦༠ཟླ་༩ཚེས་༢ཉིན་བོད་མི་ཡོངས་ཀྱི་ངོ་ཚབ་མཚོན་པའི་ཆོལ་གསུམ་ཆོས་བརྒྱུད་དང་བཅས་པའི་སྤྱི་འཐུས་བསྐོ་འདེམས་བྱེད་པའི་སྲོལ་གཏོད་མཛད་པའི་སྒོ་ནས་བོད་མིའི་མང་གཙོ་དབུ་བརྙེས་པ་དང་།བོད་མིའི་ཆབ་སྲིད་ཀྱི་རང་བཞིན་མང་གཙོའི་ལམ་ཕྱོགས་སུ་འཁྲིད་གནང་མཛད།རིམ་པས་མ་འོངས་བོད་ཀྱི་རྩ་ཁྲིམས་ཁྱབ་བསྒྲགས་གནང་རྒྱུ་དང་བཙན་བྱོལ་བོད་མིའི་བཅའ་ཁྲིམས་གཏན་འབེབས་ཆོག་མཆན་བསྩལ་རྒྱུའི་མཚོན།བུད་མེད་ཀྱི་ཆེད་དུ་སྤྱི་འཐུས་ཞབས་སྟེགས་ཟུར་བཅད་གནང་རྒྱུ་དང།བོད་ཀྱི་ཆོས་བརྒྱུད་ཆེན་པོ་བཞི་དང་སྤྱི་མཚུངས་བོད་ཀྱི་གནའ་བོའི་ཆོས་ལུགས་བོན་གྱི་ཆེད་དུ་ཡང་སྤྱི་འཐུས་ཞབས་སྟེགས་གནང་ནས་ཕྱི་ལོ་༡༩༧༧ལོར་ཐོག་མར་འདེམས་འགོ་ཚུགས་པ་བཅས།གནས་དུས་ལ་གཞིགས་པའི་སྤྱི་འཐུས་ལྷན་ཚོགས་ཀྱི་གྲུབ་ཆར་རིམ་པས་ལེགས་བཅོས་ཇི་དགོས་ལམ་སྟོན་མཛད་དེ་ད་ཆ་མིང་དོན་མཚུངས་པའི་ཁྲིམས་བཟོ་ལྷན་ཚོགས་ཤིག་ཆགས་ཐུབ་ཡོད་པ་དང།དེ་བཞིན་མང་གཙོའི་ཀ་བ་གསུམ་གྱི་ཡ་གྱལ་བཙན་བྱོལ་བོད་མིའི་ཆེས་མཐོའི་ཁྲིམས་ཞིབ་ཁང་གི་སྒྲིག་འཛུགས་ཀྱང་འཛུགས་གནང་མཛད་ཡོད།ཅེས་དང་།